|  |
| --- |
| **Ps. 131:1-3**  **“Rustig en tevrede by God.”**  *Andries Burger, Pinetown Gemeente, 10 Maart 2024* |

*Sing:* *Lied 159:1,2; Ps. 71:2.3.9(C); Lied 519:1-4; Ps. 4:4,6(C); “Vrede”*

Waarmee stoei jy in jou lewe? (dalk al vir lank, of lank terug, of weer-en-weer)

Soveel mense as wat daar is, soveel meer lewensvrae is daar wat mens kasty.

Die dood van ŉ geliefde, veral iemand nog in die fleur van hulle lewe, of iemand wat afgeleef en gedaan is maar in lyding vasgekluister bly.

Dalk is dit die verlange na ŉ lewensmaat of na kinders, dalk onreg of diskriminasie wat jy by die werk moet verduur of in die samelewing.

Dalk is dit ŉ lewensmaat se ontrouheid of vriende wat jou sommer net eenkant toe skuif of jou in die rug steek?

Dalk is dit ŉ gestoei met jouself oor slegte gewoontes wat jy net nie kan afskud nie, of ŉ goeie dinge wat jy net regkry om te doen nie.

Dalk iets wat al lankal verby is maar nog steeds by jou spook.

Ons almal het maar sulke worstelinge, nie waar nie? Waarmee stoei jy?

Vir ons wat in God glo as die almagtige en alomteenwoordige voorsiener en beskermer gaan die worsteling baie dieper.

Hoekom laat ons God sulke dinge in ons lewens gebeur , hoekom laat Hy dit so aanhou of weer en weer gebeur?

Hy kan dit tog keer of verander?

Hoe pas sulke worstelinge in by sy genade en sy liefde wat tog só duidelik sigbaar is in Christus wat ons met sy lewe vrygekoop het van sonde en straf?

Die Here gee wel antwoorde op hierdie vrae, of liewer Hy gee perspektief sodat die vrae stil word omdat Hy ons op belangriker dinge fokus as op ons vrae en ons worsteling...

Ons kom vanoggend by een so ŉ perspektief wat ons gewoel tot bedaring bring, wat die stoei in ons rustig maak in stille vrede by Hom...

**<<Lees Psalm 131 >>**

Skyfie 1a en 1b – NAV / OAV

Oorhoofs:

Dit is ŉ pelgrimslied – ŉ lied vir ons lewenspad met drie boodskappe.

Die kernboodskap trek saam in v.2 – hy getuig dat hy vrede gevind het, rus en kalmte.

In v.3 lees ons waar of by wie hy sy kalmte en bedaring gevind het – by die Here.

En in v.1 lees ons waarom die dinge wat sy vrede in die verlede gesteel het hom nie meer ontsteld nie...

Kom ons begin daar, by die dinge wat in die pad gestaan het van sy vrede.

Skyfie 2: Die Psalms is deur Dawid geskryf:

Dink jy Dawid het onstuimigheid geken?

Ons weet sy lewe was nie maklik nie:

As jong seun moes hy al sy pa se skape versorg en beskerm, hy moes hulle selfs teen wilde diere beskerm

Hy was nie altyd welkom nie – soos toe sy broers omgekrap was toe hy by hulle aankom tydens die oorlog waar Goliat hulle so uitgetart en verkleineer het

Saul het hom so onregverdig vervolg terwyl hy (Dawid) niks verkeerd gedoen het nie, selfs net goed gedoen het

Maar ek wonder of jy nie dalk ook soos ek gedink het nie – dat Dawid in sy gemoed meeste van die tyd vrede gehad het in al hierdie beproewings. Soos toe hy koel en kalm met rustigheid vir Goliat verslaan het, of dat hy nooit gekla of geworstel het oor die onreg van Saul wat hom wou doodmaak nie.

Ons lees die dalk nie in Sameul nie, maar lees maar die Psalms waar hy sy hart uitgestort het, Dawid het benoudheid geken en in sy woorde hoor ek en jy dalk ook ons worsteling...

Ps. 5:2,3 *“Luister tog na my woorde, Here, hoor hoe ek sug. Gee tog ag op my hulpgeroep my Koning en my God, want tot U bid ek.”*

Ps. 6:7,8 *“Ek is uitgeput van verdriet, ek huil die hele nag deur, ek deurweek my bed met trane. My oë het dof geword van verdriet, verswak deur wat my teenstanders my aandoen.”*

Ons het netnou gedink aan allerhande dinge wat ons ontstel, maar die grootste het ons nie eens genoem nie.

Dit wat ons die meeste onrus behoort te gee kan ons sien uit die plek waar hierdie Psalm in die Bloemlesing van Psalm is –

Dit volg direk op Psalm 130 wat totaal fokus op die ontsteltenis wat ons sonde bring.

Daardie uitroep uit die gans verlore dieptes van ons sonde...

Ook daarop gee God hierdie Psalm 131 as antwoord op ons sondekwellinge.

Waarom kon Dawid vrede vind, en waarom lê daar ook rus en kalmte vir ons kwel vrae?

Hy het vrede omdat daardie dinge, wat steeds in sy lewe is, eenvoudig nie meer die belangrikste is nie...

Skyfie 3 – hoogmoed en trots

Dit klink snaaks om ons worsteling met lewensvrae aan hoogmoed en trots te koppel?

Dalk party wel vir meer alledaagse vrae en dinge wat pla... vrae soos

“Wie dink hy is hy om so van my te praat, om voor my in te druk?

Speel ek nie beter nie, werk ek nie harder nie, waarom word ek nie raakgesien en bevorder of gekies nie?

Maar dink bietjie mooi.

Wanneer ek met God stoei oor omstandighede wat Hy in sy almag toegelaat het – stoei en nie dan met Hom nie?

Daar is niks verkeerd om te hunker en te werk na gesondheid en voorspoed nie. God het ons immers so gemaak om sonder siekte en sonder swaarkry as sy verteenwoordigers te lewe – dit sien ons voor die sondeval.

Maar deur die sonde het ons dit verloor.

Dit is so dat God besig is om herstel te bewerk sodat sy kinders, elkeen wat in Jesus Christus glo en lewe, dit eendag weer volkome sal hê.

Maar Hy doen dit soos en wanneer dit Hom behaag – Hy is tog God?!

Ons sal geen rus en kalmte, geen vrede ken wanneer ons in hoogmoedigheid en trots dinge anders of gouer wil hê as wat God dit gee nie.

God is almagtig en Hy is lief vir ons – dit weet ons vir ŉ feit want

die Vader het sy eniggebore Seun verlaat het en gestraf het in ons plek, en

die Seun het sy heerlikheid prysgegee het om mens te word en vir ons gesterf, en

die Heilige Gees het geloof in ons harte gewerk om te deel in al Christus se gawes.

As dit dan verseker so is, dat Hy my en jou van die hel se verskrikking verlos het en ons vir ewig in sy heerlikheid sal deel...

Wie is ek en jy dan om aanhoudend vas te steek by tydelike en verbygaande dinge in hierdie lewe wat eintlik maar kortstondig en tydelik is?

Verstaan jy waarom Dawid ons worsteling oor dinge wat met ons gebeur in verband bring met hoogmoed en trots?

Hoor weer – dit is nie verkeerd om gesond te wil wees nie, om te verlang na beterskap en voorspoed en geluk nie, ook nie om op te staan teen onreg nie.

Inteendeel, dit is juis deel van ons roeping om sy koninkryk te laat kom. Maar dan nie omdat ek in hoogmoed en eie trots in opstand is omdat ek beter verdien nie.

En onthou ook die plek van hierdie Psalm net na die sondenood in die vorige psalm.

Die grootste hoogmoed is sekerlik om te dink dat jy nie Christus se versoening nodig het nie.

Dis totale arrogansie om God se offer van genade van die hand te wys.

Of netso erg – om te dink Hy het jou hulp nodig en dat jy self iets moet bydra sodat Jesus jou verder kan verlos.

Die Woord van God is baie duidelik:

Vir enigeen en elkeen wat nie sy/haar eie absolute onvermoë erken en in nederigheid en totale afhanklikheid God se genade onvoorwaardelik aanvaar nie – sal daar vir in ewigheid geen vrede kan wees nie.

Maar ons vrede word gereeld deur iets anders ook gesteel – soms meer as die omstandighede self.

Skyfie 4 – dinge bo my vermoë

Ons vrede word baie gesteel omdat ons God wil verstaan, en ons kan nie.

Job het geworstel oor die rede waarom God hom so swaar laat kry het.

Habakuk worstel met God en wil weet hoekom God nie ingryp teen al die geweld en onreg nie.

Dink maar hoeveel onrustigheid en onsteltenis ons belewe omdat ons met God worstel oor wat Hy doen en nie doen nie.

Waarom laat hy die geweld om ons toe, waarom my siekte, waarom kry ek nie die bevordering nie, waarom die lyding weens aardbewing, waarom veral die kindertjies wat ly, waarom gee Hy nog nie ŉ lewensmaat nie of waarom nog nie kinders nie. Waarom die dood van ŉ geliefde?

Ons hunkering om te verstaan is nie heeltemal verkeerd nie, maar daar is geen rus of duurte vir solank ek en jy meer wil weet en meer wil verstaan as wat God aan ons bekend maak nie.

In Duet. 29:29 leer ons dat *”Die verborge dinge is vir die Here onse God; maar die geopenbaarde dinge is vir ons en ons kinders tot in ewigheid, om te doen al die woorde van hierdie wet.”* Ons ken net ten dele lees ons in 1 Korintiërs 13:9...

Totius, wat die Psalms berym het, het ook geworstel om te verstaan waarom God sy dogtertjie laat sterf het.

Hoor hoe beskryf hy sy worstelstryd om God se besluit te verstaan – dalk herken jy ook jou eie worsteling?

**Die Godsbesluit** *[deur JD du Toit (Totius)]*

Voor die onheilswoning en tussen die skaars-beblaarde soetdorings

staan, in droë aarde, maar lowergroen en blink van blad  
die wag-ŉ-bietjie langs die pad.

Wanneer ek naderkom dan sien ek dorings krom en reg;  
‘k sien takke inmekaar gevleg.  
En wil ek in die blare gryp of aan die takke breek,  
dan tas ek in ŉ doringnes wat vreeslik haak en steek.

Bo al die donker bome, o Heer,  
groei my ŉ enk’le reusboom uit:  
die is die wag-ŉ-bietjie-bos  
van u besluit.

Van ver so skoon, so groen, so blink...  
maar hoe verward  
wanneer ek dieper kyk en dink as wat ŉ sondaar pas.  
En steek ek dan my hande uit na u besluit,  
dan gryp ek in die dorings vas.

Natuurlik moet ons die Bybel ondersoek om soveel te ken en te verstaan wat God bekend gemaak het.

Maar die fokus is nie om alles in die lewe te ken nie, maar om Hom te ken want Hy is die antwoord op alle vrae en kwellinge –

nie omdat ons by Hom antwoorde kry nie, maar omdat ons Hom kry en die vrae dan nie meer kwel nie.

Daar is soveel wat Hy nie verduidelik nie, wat ons nie kan ken en verstaan nie.

Om meer te wil verstaan as wat God bekend gemaak het is om in hoogmoed en trots te dink jy is belangrik genoeg om meer te weet, jy is slim genoeg om God uit te lê.

Is ek nie geweldig arrogant om te dink dat die Almagtige Allerheilige God ŉ antwoord aan my verskuldig is nie?

Soos God in Jesaja 29:16 opmerk dat die kleipot tog nie vir die pottebakker sê dat hy nie weet wat hy doen nie.

Probeer maar gerus, jy sal gou vind en aanhou vind dat dit dieselfde is as om in ŉ wag-ŉ-bietjie bos se takke en dorings verstrengel te raak.

Daar is net een manier om vrede by so ŉ wag-ŉ-bietjie te hê, en dit is om in sy skaduwee te sit.

Vrede is eers moontlik wanneer jy God en sy besluite aanvaar – nie omdat jy verstaan nie, maar omdat Hy God en Koning is in jou lewe.

En dan beskryf Dawid die vrede wat Hy (en ons) ervaar wanneer ons nie meer hoogmoedig en trots is nie, en wanneer ons God en sy besluite nie meer bevraagteken nie:

Skyfie 5 – ŉ gespeende kind by sy moeder

In Jesaja is daar twee soortgelyke beelde waarmee God sy liefde en ontferming vir sy kinders, alle gelowiges in alle tye op alle plekke, uitbeeld.

Jes. 49:15 – (*NAV) Kan ŉ vrou haar eie baba vergeet, haar nie ontferm oor die kind wat sy in die wêreld gebring het nie? Selfs al sou so iets kon gebeur, Ek sal jou nie vergeet nie.*

Jes. 66:13 – *(NAV) Soos ŉ moeder haar kind laat veilig voel, so laat ek julle veilig voel.*

Hier in Psalm 131 sê Dawid dat hy vrede en kalmte gevind het soos ŉ gespeende kind by sy moeder. (Of ook om kalwers van koeie te speen...)

*(Verduidelik die gestoei om ŉ kind te speen – borsvoeding is soveel meer as kosgee – koestering, veiligheid, liefde, intimiteit, vrede en rus...)*

*Die kind se worsteling – selfsugtige soeke na eie gemak, troos en voordeel – eie begeertes en vrese. Ontsteltenis, opstand, beskuldiging, hartseer, smeking,*

*Die nodigheid sodat die kind kan grootword, volwasse word...*

Dan die aanvaarding, die bedaring en die belewing van liefde – rus en kalmte, vrede by sy moeder.

So sê Dawid – het hy vrede nadat die pynvolle tyd van stoei en worsteling verby is.

Noudat hy nie meer in hoogmoed en trots dink hy verdien beter nie en noudat hy nie meer God se besluite, dinge wat vir hom te hoog is probeer verstaan nie.

Nou is hy rustig en kalm, nou is hy tevrede by God soos wat ŉ gespeende kindjie rustig en kalm, heeltemal tevrede by sy moeder te wees – sonder ŉ kommer in die wêreld. (Selfs al bewe die herinnering van ŉ snik nog so nou-en-dan...)

En wat doen mens om dit te beleef?

Skyfie 6 – Wag op God

Deur Dawid se digterspen leer die Here die hele Israel, die hele volk van God – ook vir jou en vir my – dat ons op die Here moet wag.

Dit beteken nie om handjiesgevou te sit soos by ŉ busstop nie.

Dit beteken om jou rus en vrede by God te soek,

om terwýl jy swaarkry en nie verstaan nie,

steeds jou hoop volkome op Hom, en nét op Hom te rig.

Al lyk dit dalk in v. 2 asof Dawid homself tot bedaring gebring het, sien ons nou dat dit God is wat dit gee.

Dit is Hy wat hoogmoed en trots wegneem wanneer ons in Christus sterf.

Wanneer ons onsself deur sy krag verloën om ons kruis op te neem om sy dissipels te wees –

Om Christus se nederigheid en vrede in ons so te aanvaar en uit te lewe dat dit vir die mense en die wêreld om ons sigbaar word – waarskynlik tot groot verbasing van baie, en selfs tot afkeer van ander.

Ons moet nooit dink ons verdien beter as wat God in ons lewens gee en toelaat nie.

Ons moet ook nie God se besluite bevraagteken of probeer verstaan of verduidelik nie.

En as jy by tye nog daarmee stoei – moenie moed verloor nie.

Jy weet dat na jou worsteling wag sy rus en kalmte, elke keer –

sy liefde en sorg soos ŉ moeder vir haar gespeende kind.

Wanneer ons op die Here wag, wanneer ons op Hom alleen hoop en meer op Hom fokus as op ons omstandighede en ons vrae,

dan sal ons al meer en meer tevredenheid en rus en kalmte ken –

midde in al die dinge wat om ons en in ons skeefloop.

Mense en dinge en omstandighede sal ons nie meer ontstel nie,

want die Here, die ewige almagtige Koning is ons Vader in Christus, met sy Heilige Gees is in ons as Trooster

wat ons as’t ware elke keer weer op God se skoot tel.

Mag jy en ek en al ons geliefdes,

en verder elkeen wat op die Here wag ... sy vrede in oorvloed ken en uitleef.

Mag ons, ongeag van die omstandighede om ons en in ons,

rustig en tevrede wees by God, soos ŉ gespeende kindjie by sy moeder.

Amen